
Text rozhodnutia
Súd: Krajský súd Trnava Spisová značka: 21Sd/5/2016 Identifikačné číslo súdneho spisu: 2016200034 Dátum vydania rozhodnutia: 24. 02. 2017 Meno a priezvisko sudcu, VSÚ: JUDr. Róbert Foltán ECLI: ECLI:SK:KSTT:2017:2016200034.2 ROZSUDOK V MENE SLOVENSKEJ REPUBLIKY Krajský súd v Trnave v konaní pred sudcom JUDr. Róbertom Foltánom v právnej veci navrhovateľa W. Q., nar. XX.XX.XXXX, bytom O. XXX, proti odporcovi Sociálna poisťovňa, ústredie, Ul. 29. augusta č. 8 - 10, Bratislava, o priznanie invalidného dôchodku, o návrhu na preskúmanie zákonnosti rozhodnutia odporcu č. XXX XXX XXXX X zo dňa 27.8.2015, takto r o z h o d o l : Súd napadnuté rozhodnutie odporcu č. XXX XXX XXXX X zo dňa 27.8.2015 p o t v r d z u j e . Odporcovi sa náhrada trov konania n e p r i z n á v a . o d ô v o d n e n i e : 1.Rozhodnutím č. XXX XXX XXXX X zo dňa 27.8.2015 odporca s účinnosťou od 13.1.2015 navrhovateľovi priznal invalidný dôchodok v sume 151,80 eur mesačne. Podľa odôvodnenia rozhodnutia bol dlhodobo nepriaznivý zdravotný stav navrhovateľa a pokles jeho schopnosti vykonávať zárobkovú činnosť posúdený posudkovým lekárom, pričom výsledkom tohto posúdenia uvedeným v lekárskej správe zo dňa 29.7.2015 a v posudku, ktorý tvorí ll. časť lekárskej správy a je aj súčasťou odôvodnenia rozhodnutia, je zistenie, že pokles schopnosti navrhovateľa vykonávať zárobkovú činnosť je 45% v porovnaní so zdravou fyzickou osobou. 2.Proti tomuto rozhodnutiu podal navrhovateľ v zákonnej lehote opravný prostriedok, v ktorom uviedol, že žiada o preskúmanie rozhodnutia nakoľko jeho zdravotný stav nebol dostatočne ohodnotený, nesúhlasí so stanovenou mierou poklesu jeho zárobkovej schopnosti nakoľko ide o viacero ochorení chrbtice podložených stanoviskami neurológa aj ortopéda. Jeho stav je komplikovaný vredovým a srdcovo-cievnym ochorením, do úvahy u neho neprichádza ani odporúčané zamestnanie vrátnika nakoľko tieto činnosti vykonávajú bezpečnostné firmy, ktoré vyžadujú dobrý zdravotný stav zamestnancov. Má za to, že jeho ochorenie malo byť posudzované podľa kapitoly XV.ods.5 (prílohy č.4 zák.č.461/2003.Z.z.)- ostatné postihnutia chrbtice, písm.b) - stredného stupňa. 3.Odporca vo svojom písomnom vyjadrení k veci navrhol preskúmavané rozhodnutie ako vecne správne potvrdiť, s tým, že podľa posudku lekára sociálneho poistenia Sociálnej poisťovne, pobočky Trnava zo dňa 39.7.2015 navrhovateľ je invalidný podľa § 71 ods.1 zákona a má mieru poklesu schopnosti vykonávať zárobkovú činnosť 45% v porovnaní so zdravou fyzickou osobou. Na základe opravného prostriedku navrhovateľa bol jeho zdravotný stav opätovne posúdený dňa 10.11.2015 posudkovým lekárom sociálneho poistenia Sociálnej poisťovne, pobočky Trnava ako aj posudkovým lekárom ústredia dňa 21.1.2016, pričom v oboch prípadoch posudkoví lekári na základe predložených odborných lekárskych nálezov a vlastného vyšetrenia vyhodnotili, že miera poklesu schopnosti navrhovateľa vykonávať zárobkovú činnosť je 45 % a navrhovateľ tak v konaní o jeho opravnom prostriedku nepreukázal, že jeho zdravotný stav odôvodňuje určenie vyššej miery poklesu schopnosti zárobkovej činnosti . 4.Súd vec prejednal a napadnuté rozhodnutie odporcu preskúmal postupom podľa § 250l a nasl. O.s.p. za účasti oboch účastníkov konania, ktorí zotrvali na svojich písomných stanoviskách vo veci, zabezpečil opätovné posúdenie zdravotného stavu navrhovateľa a po oboznámení sa s obsahom spisového materiálu, vrátane administratívneho spisu odporcu, dospel k záveru o nedôvodnosti podaného opravného prostriedku. 5.Navrhovateľ v konaní uviedol, že podľa jeho názoru je miera poklesu jeho zárobkovej schopnosti vyššia, desať rokov trpí na vysoký krvný tlak, v súvislosti s čím užíva lieky, má žalúdočné problémy, praskli mu žalúdočné vredy a a asi pred rokom utrpel infarkt, k čomu došlo ešte pred posudzovaním jeho zdravotného stavu posudkovým lekárom odporcu. Pracoval ako stavebný robotník, avšak už po dobu 3 rokov nepracuje, o prácu sa zaujímal aj prostredníctvom úradu práce, kde mu bolo povedané, že pre neho prácu nemajú, a preto sa z evidencie odhlásil. Odporca v konaní navrhol napadnuté rozhodnutie ako vecne správne potvrdiť, s tým, že v prípade predloženia nových lekárskych správ nemá námietky voči doplneniu dokazovania novým posúdením zdravotného stavu navrhovateľa. 6.V priebehu konania odporca na žiadosť súdu zabezpečil opätovné posúdenie zdravotného stavu navrhovateľa posudkovým lekárom ústredia, výsledkom ktorého je lekárska správa MUDr. X. Y. zo dňa 4.10.2016 s posudkom, podľa ktorého miera poklesu schopnosti navrhovateľa vykonávať zárobkovú činnosť je 45% v porovnaní so zdravou fyzickou osobou, táto bola určená podľa prílohy č.4 zákona o sociálnom poistení, kapitola XV.- choroby podporného a pohybového aparátu, odd.E- dorzopatia, deformujúca dorzopatia a spondylopatia, položka 3degeneratívne zmeny na chrbtici a medzistavcových platničkách, písm.b) s prejavmi nervového a svalového dráždenia- lubmosakrálny syndróm s obmedzením pohybu v postihnutom úseku - 35% ( z rozpätia 20-35%), so zvýšením o 10% pre iné zdravotné postihnutia - arteriová hypertenzia, ischemická choroba srdca a vredová choroba žalúdka. 7.Podľa § 71 zákona o sociálnom poistení (1) Poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. (2) Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. (3) Pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. 2) (4) Pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. (5) Miera poklesu schopnosti vykonávať zárobkovú činnosť je uvedená v prílohe č. 4. (6) Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. (7) Jednotlivé percentuálne miery poklesu schopnosti vykonávať zárobkovú činnosť sa nesčítavajú. (8) Mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. (9) Ak v prílohe č. 4 nie je uvedené zdravotné postihnutie, ktoré je príčinou dlhodobo nepriaznivého zdravotného stavu, určí sa miera poklesu schopnosti vykonávať zárobkovú činnosť v percentách podľa takého zdravotného postihnutia uvedeného v tejto prílohe, ktoré je s jeho funkčným dopadom najviac porovnateľné. (10) Dlhodobo nepriaznivý zdravotný stav na účely invalidity sa posúdi opätovne, ak sa predpokladá zmena vo vývoji zdravotného stavu a zmena schopnosti vykonávať zárobkovú činnosť. 8.Z obsahu pripojeného administratívneho spisu odporcu súd zistil, v súlade so stanoviskom odporcu, že zdravotný stav navrhovateľa bol posúdený posudkovými lekármi sociálneho poistenia Sociálnej poisťovne, pobočky Trnava a ústredia , pričom posudkami bola zhodne stanovená miera poklesu zárobkovej schopnosti navrhovateľa 45% v porovnaní so zdravou fyzickou osobou. Rovnaká miera poklesu zárobkovej činnosti navrhovateľa bola konštatovaná i posudkom zo dňa 4.10.2016 zohľadňujúcim novšie navrhovateľom predložené lekárske správy a nálezy. Posudkoví lekári posúdili dokladované zdravotné postihnutia navrhovateľa, resp. týmto postihnutiam zodpovedajúcu percentuálnu mieru poklesu schopnosti vykonávať zárobkovú činnosť podľa Prílohy č.4 k zákonu č. 461/2003 Z.z., správnosť ktorého (posúdenia) navrhovateľ obsahom svojich tvrdení a vyjadrení k veci vychádzajúcich zrejme z jeho subjektívneho pociťovania a presvedčenia nespochybnil, nepredložil žiadne dôkazy - lekárske správy, posudky, prípadne iné doklady, na základe ktorých by bolo dôvodné o nesprávnosti záverov posudkových lekárov, a v súvislosti s tým aj o nesprávnosti rozhodnutia o priznaní invalidného dôchodku usudzovať. 9.Nakoľko súd v postupe odporcu a v preskúmavanom rozhodnutí nezistil nedostatky majúce za následok nesprávnosť rozhodnutia o priznaní invalidného dôchodku majúceho základ v zmene zdravotného stavu navrhovateľa vyjadreného mierou poklesu jeho schopnosti vykonávať zárobkovú činnosť v rozsahu 45%, opravným prostriedkom napadnuté rozhodnutie podľa § 250q ods.2 O.s.p. v spojení s §492 SSP (zák.č.162/2015 Z.z.) potvrdil. 10.O náhrade trov konania rozhodol súd podľa §246c ods.1 v spojení s §142 ods.1 O.s.p. s prihliadnutím na skutočnosť, že sa v tomto konaní úspešný odporca práva na ich náhradu vzdal. Poučenie: Proti tomuto rozsudku je možné podať odvolanie do 15-tich dní odo dňa jeho doručenia prostredníctvom tunajšieho súdu na Najvyšší súd Slovenskej republiky. Podľa § 205 ods. 1 O.s.p. v odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

